- Kjempebra å få Per-Mathias tilbake
VG Nett møtte i dag assisterende hovedtrener Knut Tørum utenfor Lerkendal Stadion. Trenervikaren virket alt annet en skuffet over at han ikke får lede RBK-skuta i gull-innspurten: - Nå er han frisk og det blir kjempebra å få Per-Mathias (Høgmo) tilbake. Jeg gleder meg veldig mye til det, sier han til VG Nett. Men hvordan rollefordelingen mellom Høgmo og Tørum blir i praksis i serieinnspurten, er ennå ikke avgjort: - Det har jeg overhodet ikke tenkt på. Det er opp til andre å avgjøre, og det avgjøres i neste uke. Per-Mathias og Rosenborg skal i fellesskap finne en løsning, og han skal finne ut hvordan han vil bruke blant andre meg, presiserer han. Tørum har hatt stor suksess som hovedtrener, men vil ikke si noe om sin egen situasjon etter endt sesong: - Vent til neste uke.Etter Høgmos sykmelding har Tørum ført RBK inn i gullstriden i eliteserien, med imponerende seks seirer på like mange kamper. Nå har han igjen to kamper som hovedtrener. - Nå har jeg jobbet med å nullstille meg, og har klart det. Jeg skal fullføre vikarperioden med stil. Deretter blir min oppgave å spille Per-Mathias så god som mulig, forteller han. Men hvor stor del av æren han vil ta for suksessen er han usikker på. - Jeg kom til dekket bord. Per-Mathias gjorde mange forandringer, og vi har fått utelling for dette i høst. Han sitter på enorm kompetanse, og det styrker oss å få ham tilbake, sier Tørum, og fortsetter: - At laget klarer seg uten sin hovedtrener over så lang tid er en styrke. - Vil presset bli større på Høgmo nå etter at du har ført RBK inn i gullkampen med 18 poeng på seks kamper? - Presset er på alle nå. Om han føler mer press kan ikke jeg uttale meg om. Videre tror ikke Tørum det vil komme noen negativ Høgmo-effekt?: - Nei, vi vil derimot styrkes. Og det er jo slik at effekten av trenerskifte statistisk sett er positive, sier han med glimt i øyet. Tørum presiserer også at hele spillergruppen står bak avgjørelsen.Tørum selv har ikke tatt del i prosessene rundt Høgmos friskmelding. - Det har vært en ryddig og god prosess, og det er jeg glad for. Jeg har ikke blitt tatt med i diskusjonen, og det var etter eget ønske. Men jevnlig kontakt har den assisterende hovedtreneren hatt med Høgmo: - Vi har snakket sammen hver uke - som kamerater. Hva vi har snakket om blir mellom oss, men jeg har gitt ham blant annet sportslige rapporter. - Har han vært fornøyd med disse rapportene? - Ja, det burde han jo være.
I går ble det klart for offentligheten at Per-Mathias Høgmo friskmeldes og at han skal styre RBK-skuta fra 3. oktober. Om det blir alene avklares først i neste uke.